የናይጄሪያ  መከላከያ ኃይል 149 የሚደርሱ  ሴቶችና ህጻናትን ማስለቀቅ መቻሉን አስታወቀ
ከአሸባሪ ቡድኑ ቦኮሀራም አንድ መቶ አርባ ዘጠኝ ሴቶችና ህጻናትን ማስለቀቅ መቻሉን የናይጄሪያ መከላከያ ሚኒስቴር አስታውቋል፡፡ በአገሪቱ ሰሜን ምስራቅ ክፍል በሽብር ቡድኑ ታግተው የቆዩ ሀምሳ አራት ሴቶች እና ዘጠና አምስት ህጻናትን ነው ማስለቀቅ መቻሉ የተነገረው፡፡የናይጄሪያ መከላከያ በአሸባሪው ቦኮሀራም ታጣቂዎች ላይ ድል እየተቀዳጁ እንደሆነ እየተነገረላቸው ነው፡፡በሀገሪቱ ሰሜን ምስራቅ ግዛት በርካታ  ታጣቂዎች እንዲሸሹ ጫና እያሳደሩባቸው መሆኑ ተገልጿል፡፡ የናይጄሪያ መከላከያ ኃይል ቃል አቀባይ ኦነይማ ንዋቹኩ ከታጣቂዎች ያስለቀቋቸው 149 ታጋቾች አሁን የህክምና እርዳታ እየተደረገላቸው መሆኑን በመግለጽ ህክምናውን ተከትሎ ቀጣይ ማንነታቸውን የመለየትና መሠል ተግባራት እንደሚፈጸሙ አብራርተዋል፡፡ቃል አቀባዩ በሰሜን ምስራቅ የአገሪቱ ክፍል በሚገኙ የሪማሪ ኩራ በተባሉ ማህበረሰቦች መኖሪያ መንደር ተደብቀው በነበሩ የሽብር ቡድኑ አባላት በተወሰደ ድንገተኛ እርምጃ እነዚህን ታጋቾች ማስለቀቅ መቻሉን ተናግረዋል፡፡መከላከያ ኃይሉ በወሰደው እርምጃ 3 ታጣቂዎችን ሲገድል የቦኮሀራም አባላት ናቸው ያላቸውን አምስት ሰዎች በቁጥጥር ሥር አውሏል፡፡ ሴቶችና ህጻናቱ መቼ እንደታገቱ ግን የተገለጸ ነገር የለም፡፡ የአልጀዚራው ሪፖርተር አህመድ ኢድሪስ ከናይጄሪያ መዲና  አቡጃ  አሸባሪው ቦኮሀራም በየሪማሪ ኩራ ማህበረሰብ ውስጥ ደብቆ ያገታቸው ሴቶችና ህጻናት ቁጥር ቡድኑ የተዳከመ ቢሆንም ውስጥ ውስጡን ጥንካሬውን ጠብቆ ለመቆየት እየሰራ እንደሆነ የሚያመላክት ነው ብሏል፡፡የናይጄሪያ መከላከያ በቅርብ አመታት ከሽብር ቡድኑ ይዞታዎች ያስለቀቃቸው በርካታ ቁልፍ ግዛቶች ቢኖሩም ለመከላከያው የሚያኩራራው አይደለም ብሏል፡፡  ቦኮሃራም በጦር መሳሪያ የታገዘ ዘመቻ ከጀመረ አሥር አመት ሆኖታል፡፡ በዚህ የሽብር ቡድኑ ጥቃት እስካሁን ድረስ 20 ሺህ ሰዎች ተገድለዋል፡፡ ከ2 ነጥብ 6 ሚሊዮን በላይ ዜጎች ለስደት ተዳርገዋል፡፡ቡድኑ የሽብር ጥቃቱ ጫፍ በወጣበት ወቅት የቻድ ሐይቅ የሚባለውን ሰፊ አከባቢ ሙሉ በሙሉ በቁጥጥር ስር ማዋሉ ይታወሳል፡፡ናይጄሪያ ፣ ቻድ፣  ካሜሩን  እና ኒጀር የጦር ኃይሎች በጥምረት ቦኮሃራም ላይ በወሰዱበት ተከታታይ ጥቃት ከብዙ ግዛቶች እንዲያፈገፍግ አድርገውታል፡፡ ነገር ግን ቦኮሀራም ወደ ትንንሽ ቡድኖች በመከፋፈል እና በማህበረሰቡ ውስጥ ሰርጎ በመግባት በአገሪቱ በየቦታው በሚያደርሳቸው ጥቃቶች አሁንም ለናይጄሪያ ስጋት እንደሆነ ቀጥሏል፡፡በቅርቡ በዚሁ እንቅስቃሴውን በስፋት ባደረገበት ሰሜን ምስራቅ የአገሪቱ ግዛት ራን የምትባል ከተማ በወሰደው የሽብር ጥቃት 2 የእርዳታ ሠራተኞች የህክምና ባለሙያ እና ስምንት ወታደሮች መግደሉ ይታወሳል፡፡ቦኮሀራም በዓለም አቀፍ ማህበረሰብ የስጋት እይታ ውስጥ የገባው የዛሬ አራት አመት ገደማ ቺቡክ ከተማ ላይ ያገታቸው 276 ሴት ተማሪዎች ሲሆኑ እስካሁንም መቶዎቹ የት እና እንዴት እንዳሉ የሚታወቅ የለም፡፡እኤአ በ2014 ሚያዝያ ወር ላይ በሰሜን ምስራቅ ዮብ ግዛት 110 ሴት ተማሪዎችን ማገቱንና 101ዱ እስካሁን መለቀቃቸውን አስታውሷል ።(ምንጭ: አልጀዚራ) 